
[image: image2.png]



Nekustamo īpašumu iznomāšanas komisijas 
2026.gada 13.oktobra sēdē sniegtās atbildes
uz pretendentu uzdotajiem jautājumiem par izsoli
„ par nedzīvojamo telpu daļu nomu Rīgā, Bruņinieku ielā 5, tirdzniecības automātu uzstādīšanai”

(identifikācijas Nr. IZS.2026/02)
	Jautājums
	Saistībā ar Telpu nomas tiesību rakstiskas izsoles NOLIKUMS par nedzīvojamo telpu daļu nomu Rīgā, Bruņinieku ielā 5, tirdzniecības automātu uzstādīšanai izsoles identifikācijas Nr. IZS.2026/02

Līgumā nav atrunāta pirmstermiņa līguma pārtraukšana, vai šo var rediģēt?

	Atbilde
	Atbilstoši izsoles nolikuma 2.pielikuma, nomas līguma projekta 4.8.punktam „Līdzējiem ir tiesības vienpusēji izbeigt Līgumu pirms tā termiņa beigām, par to rakstveidā brīdinot otru Līdzēju vismaz 30 (trīsdesmit) kalendārās dienas iepriekš”. 
Ņemot vērā minēto, abām līgumslēdzējpusēm jau esošā nomas līguma projektā ir paredzētas tiesības izbeigt nomas līgumu pirms noteiktā 10 (desmit) gadu termiņa beigām, ievērojot nomas līgumā noteikto līguma izbeigšanas kārtību un nosacījumus.

	Jautājums
	Gatavojot piedāvājumu izsolei IZS.2026/02 par tirdzniecības automātu izvietošanu Bruņinieku ielā 5, lūdzu precizēt divus jautājumus:

Vai ir pieejama informācija par aptuveno pacientu/apmeklētāju un darbinieku plūsmu vai skaitu sadalījumā pa izsolē norādītajiem korpusiem?

Vai izsoles rezultātā noteiktajā mēneša nomas maksā ir iekļauta tirdzniecības automāta patērētā elektroenerģija un, attiecīgajās vietās, ūdens patēriņš, vai par šiem pakalpojumiem Nomniekam tiks izrakstīts atsevišķs rēķins?
Turpinot iepriekš uzdotos jautājumus par izsoli IZS.2026/02, lūdzu, ja iespējams, sniegt arī šādu informāciju:

Tirgus nomas maksas novērtējums. Nolikumā norādīts, ka katras vietas sākumcena noteikta pēc SIA „Grant Thornton Baltic” novērtējuma ziņojuma. Vai pretendentiem ir iespējams iepazīties ar šo ziņojumu vai tā daļu, kas pamato katras vietas sākumcenu (piemēram, pieņemtā klientu plūsma, salīdzināmie darījumi)?

Plūsma pa korpusiem. Ja novērtējumā šādu datu nav, vai slimnīcai ir pieejama aptuvena informācija par pacientu, apmeklētāju un darbinieku skaitu dienā izsolē iekļautajos korpusos (1., 2., 8., 14.A, 16., 17., 22. un 23. korpusā), kā arī par to darba laiku (vakaros, brīvdienās)?

Komunālie pakalpojumi. Nolikumā noteikts, ka Iznomātājs nodrošina elektrības un ūdens padevi. Lūdzu apstiprināt, ka elektroenerģijas un ūdens patēriņš ir iekļauts nomas maksā un atsevišķi netiks rēķināts.

Citas tirdzniecības vietas. Vai slimnīca nomas termiņa laikā plāno teritorijā izvietot vēl citus tirdzniecības automātus vai kafejnīcas, papildus šajā izsolē iekļautajām 12 vietām?

Šī informācija mums palīdzētu sagatavot ekonomiski pamatotu piedāvājumu par iespējami vairāk vietām.

	Atbilde
	Par tirgus nomas maksas novērtējumu un cilvēku plūsmu
Tirgus novērtējuma ziņojums, uz kura pamata noteikta tirgus nomas maksa, tostarp izsoles sākumcena, nav publiski pieejams.

Vienlaikus, atbildot uz jautājumu par tirgus nomas maksas aprēķināšanā un izsoles sākumcenas noteikšanā izmantoto metodoloģiju, informējam, ka tirgus nomas maksa tika noteikta, izmantojot tirgus jeb salīdzināmo darījumu pieeju. Tās ietvaros tika analizēti dati par nomas maksu līmeni iznomātos īpašumos, kā arī nomas maksu līmeni īpašumos, kas attiecīgajā periodā bija iznomāšanai paredzēto objektu piedāvājumā, ņemot vērā vērtējamā īpašuma kvalitātes rādītājus un atrašanās vietu attiecīgajā pilsētas daļā.

Vērtēšanas procesā tika analizēti salīdzināmi objekti, tostarp citas ārstniecības iestādes, to atrašanās vieta pilsētā, telpu kvalitāte, piekļūšanas iespējas, automašīnu novietošanas iespējas, kā arī potenciālo pircēju plūsma.

Potenciālo pircēju plūsma tika vērtēta vispārīgi, un tās apjoms tika raksturots kā vidēji liels līdz liels. Tajā pašā laikā, informējam, ka klientu plūsmas rādītāji netika izmantoti kā atsevišķs kvantitatīvs kritērijs tirgus nomas maksas un izsoles sākumcenas noteikšanā.

Iestādes rīcībā nav detalizētas informācijas par cilvēku plūsmu katrā korpusā. Vienlaikus, ir pieejami orientējoši dati par vidējo apkalpoto klientu skaitu atsevišķos korpusos. Piemēram, 1., 14.A un 16.korpusā vidējais apkalpoto klientu skaits pārsniedz 1 000 klientu nedēļā, savukārt 2. un 23.korpusā tas sasniedz aptuveni 2 000 klientu nedēļā. 

Ņemams vērā, ka norādītie dati ir indikatīvi un var nepārtraukti mainīties atkarībā no dažādiem apstākļiem, tādēļ tie neatspoguļo nemainīgu klientu plūsmas apjomu attiecīgajos korpusos.
Korpusu darba laiks:

· 1. un 23.korpuss ir atvērts darba dienās no plkst. 07.30 līdz plkst. 20.00;
· 2.korpuss no plkst. 07.00 līdz plkst. 20.00;
· 8.korpusā noteiktās tirdzniecības vietas atrodas atpūtas telpā starp vairākām nodaļām, kurām ir atšķirīgs darba laiks. Orientējoši tuvākās ieejas durvis darba dienās tiek slēgtas plkst. 20.00;
· 14.A korpuss no plkst. 07.30 līdz plkst. 20.30;

· 16.korpuss no plkst. 07.30 līdz plkst. 19.30;

· 17.korpuss no plkst. 07.00 līdz plkst. 19.00;

· 22.korpuss no plkst. 09.00 līdz plkst. 20.00;

· 2., 16. un 23.korpuss strādā arī sestdienās no plkst. 07.30 līdz plkst. 15.30.

Lai labāk izprastu tirdzniecības vietu izvietojumu, piekļūstamību un ikdienas cilvēku plūsmu, pretendenti tiek aicināti apmeklēt attiecīgās vietas klātienē.

Par komunālajiem pakalpojumiem

Informējam, ka maksa par komunālajiem pakalpojumiem ir iekļauta nomas maksā un par tiem atsevišķs rēķins netiek izrakstīts.
Par citām tirdzniecības vietām

Izsoles norises brīdī nav plānots izvietot citus tirdzniecības automātus vai kafejnīcas. Vienlaikus vēršam uzmanību, ka paredzētais nomas termiņš ir 10 (desmit) gadi, tādēļ nav iespējams garantēt, ka visā nomas periodā situācija attiecībā uz citu tirdzniecības vietu izvietošanu nemainīsies.


[image: image1]